b'\n_START_ARTICLE_\nVi\xc5\xa1van\xc3\xa1tan \xc3\x81nand\n_START_SECTION_\nKari\xc3\xa9ra\n_START_PARAGRAPH_\nV roku 1983 vyhral juniorsk\xc3\xa9 majstrovstv\xc3\xa1 Indie do 16 a 19 rokov, o rok nesk\xc3\xb4r bol \xc5\xa1tvrt\xc3\xbd na majstrovstv\xc3\xa1ch Indie dospel\xc3\xbdch. V roku 1987 vyhral majstrovstv\xc3\xa1 sveta juniorov do 20 rokov a stal sa ve\xc4\xbemajstrom._NEWLINE_Na medzip\xc3\xa1smovom turnaji v Manile v roku 1990 sa kvalifikoval do turnaja kandid\xc3\xa1tov. V rodnom Madrase v roku 1991 vyhral z\xc3\xa1pas proti Alexejovi Drejevovi 4,5:1,5 (+4, -1, =1) a vo \xc5\xa1tvr\xc5\xa5fin\xc3\xa1le prehral s Karpovom tesne 3,5:4,5 (+1, -2, =5). V roku 1992 vyhral superturnaje v Reggio Emilia a v Moskve a s Elom cez 2700 sa prebojoval do neofici\xc3\xa1ln\xc3\xa9ho kruhu superve\xc4\xbemajstrov. V roku 1994 prehral v kandid\xc3\xa1tskom turnaji FIDE v polofin\xc3\xa1le s Gatom Kamsk\xc3\xbdm. V PCA cykle prehral a\xc5\xbe vo fin\xc3\xa1le s Kasparovom v roku 1995 v z\xc3\xa1pase hranom vo World Trade Center v New Yorku 7,5:10,5 (+1, -4, =13). V roku 1998 hral o titul majstra sveta v cykle FIDE v Lausanne proti Karpovovi, z\xc3\xa1pas sa skon\xc4\x8dil 3:3, v s\xc3\xbaboji so skr\xc3\xa1ten\xc3\xbdm \xc4\x8dasov\xc3\xbdm limitom vyhral Karpov._NEWLINE_V roku 2000 z\xc3\xadskal titul majstra sveta v cykle FIDE, vo fin\xc3\xa1lovom z\xc3\xa1pase porazil Alexeja \xc5\xa0irova v Teher\xc3\xa1ne 3,5:0,5. V roku 2001 stratil titul, v polofin\xc3\xa1le ho porazil Vasilij Ivan\xc4\x8duk 1,5:2,5. V turnaji o majstra sveta v argent\xc3\xadnskom San Luis sa delil o druh\xc3\xa9 miesto. Na apr\xc3\xadlovej listen FIDE v roku 2006 sa dostal prv\xc3\xbdkr\xc3\xa1t cez hranicu 2800 bodov. Anand z\xc3\xadskal titul majstra sveta na turnaji v hlavnom meste Mexika, kde skon\xc4\x8dil prv\xc3\xbd a stal sa po Steinitzovi 15. majstrom sveta. V okt\xc3\xb3bri 2008 obh\xc3\xa1jil titul v\xc3\xad\xc5\xa5azstvom 6,5:4,5 v z\xc3\xa1pase s Kramnikom. Titul majstra sveta stratil s Magnusom Carlsenom v roku 2013 v z\xc3\xa1pase v Chenai v pomere 6,5-3,5._NEWLINE_Anand patr\xc3\xad medzi v\xc3\xbdnimo\xc4\x8dn\xc3\xbdch hr\xc3\xa1\xc4\x8dov svetov\xc3\xa9ho \xc5\xa1achu. Napriek svojemu veku sa dlhodobo udr\xc5\xbeuje vo svetovej desiatke a pravidelne dosahuje popredn\xc3\xa9 prie\xc4\x8dky v TOP \xc5\xa1achov\xc3\xbdch s\xc3\xba\xc5\xa5a\xc5\xbeiach. V\xc4\x8faka prekvapiv\xc3\xa9mu v\xc3\xad\xc5\xa5azstvu v s\xc3\xba\xc5\xa5a\xc5\xbei kandid\xc3\xa1tov v Khanty-Mansijsk sa mu podarilo z\xc3\xadska\xc5\xa5 pr\xc3\xa1vo sta\xc5\xa5 sa vyz\xc3\xbdvate\xc4\xbeom Carlsena v z\xc3\xa1pase o majstra sveta. Napriek vyrovnan\xc3\xa9mu priebehu a viacer\xc3\xbdm \xc5\xa1anciam tento z\xc3\xa1pas prehral v pomere 6,5-4,5._NEWLINE_Anand hr\xc3\xa1 r\xc3\xbdchlo, je aj \xc5\xa1pecialistom na r\xc3\xbdchly \xc5\xa1ach, v rokoch 1997, 1998, 2004, 2005 a 2007 z\xc3\xadskal \xc5\xa1achov\xc3\xa9ho Oscara. Od roku 1996 je \xc5\xbeenat\xc3\xbd s Arunou (* 1975). Jeho prv\xc3\xa9 meno je patronym po otcovi.'